Handbal feminin: CSM Bucureşti câştigă al şaptelea titlu naţional, cu două etape înainte de finalul sezonului
CSM Bucureşti şi-a asigurat, sâmbătă, al şaptelea titlu naţional, după victoria cu CSM Târgu Jiu, din antepenultima etapă a Ligii Naţionale. Conducerea urmează să anunţe la finalul sezonului dacă va mai continua cu antrenorul Adrian Vasile, transmite News.ro.
CSM Bucureşti a învins CSM Târgu Jiu cu scorul de 30-27 (15-13) şi a adunat 67 puncte în clasament, cu 7 mai multe decât a doua clasată, vicecampioana Rapid Bucureşti, cu două etape înainte de final.
În schimb, în Liga Campionilor, CSM a ratat pentru a şasea oară consecutiv calificarea la Turneul Final Four, în condiţiile în care accederea era obiectivul principal al sezonului pentru antrenorul Adrian Vasile.
Conducerea CSM s-a întrunit imediat după această ratare, însă nu a comunicat oficial vreo decizie privind continuarea sau nu a a colaborării cu Adrian Vasile, care a antrenat echipa din toamna lui 2019 şi nu a reuşit nicio calificare la Turneul Final Four, în pofida investiţiilor majore făcute în transferul de jucătoare.
CSM Bucureşti a jucat ultima dată în faza finală a Ligii Campionilor în 2018, când a obţinut bronzul continental, după ce în 2016 cucerea în premieră trofeul.
Pe plan intern, CSM Bucureşti, cu Adrian Vasile antrenor, a cucerit patru trofee Cupa României (2019, 2022, 2023, 2024), trei Supercupe (2019, 2022, 2023) şi două titluri naţionale (2021, 2023), la care se va adăuga şi cel din 2024 la finalul sezonului.
În Liga Campionilor, echipa a ”bifat” doar eliminări în sferturi, începând din 2019.
În ceea ce priveşte parcursul intern, CSM a cucerit al şaptea titlu naţional, după cele din 2015-2018, 2021 şi 2023. Acestor performanţe se adaugă şapte trofee Cupa României şi şase Supercupe.
În ultimele două etape ale stagiunii 2023-2024, CSM Bucureşti va juca în deplasare cu Gloria Buzău (15 mai), respectiv pe teren propriu, cu SCM Craiova (18 mai).
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank